PIMO ตั้งเป้าปี 65 ปั้มรายได้ 1.2 พันลบ. รับออเดอร์ทะลัก-ออกสินค้าใหม่
PIMO ตั้งเป้าปี 65 ปั้มรายได้ 1.2 พันลบ. หรือเติบโต 20% หลังมีออเดอร์เข้ามาล่วงหน้าแล้ว 8 เดือน เตรียมออกสินค้าใหม่ พร้อมขยายกำลังผลิต รองรับตลาดต่างประเทศ
PIMO ตั้งเป้าปี 65 ปั้มรายได้ 1.2 พันลบ. หรือเติบโต 20% หลังมีออเดอร์เข้ามาล่วงหน้าแล้ว 8 เดือน เตรียมออกสินค้าใหม่
7 ม.ค. 2565

นายวสันต์ อิทธิโรจนกุล กรรมการผู้จัดการ บริษัท ไพโอเนียร์ มอเตอร์ จำกัด (มหาชน) หรือ PIMO เปิดเผยว่า ในปี 2565 บริษัทฯ ตั้งเป้ารายได้ไว้ที่ 1,200 ล้านบาท เพิ่มขึ้นจากปี 2564 ที่คาดว่าจะทำได้ 1,000 ล้านบาท หรือเติบโต 20% เนื่องจากมีออเดอร์เต็มไปล่วงหน้า 8 เดือนแล้ว ประกอบกับบริษัทฯ เตรียมออกสินค้าใหม่มาจำหน่ายประกอบด้วย 1.ผลิตภัณฑ์เครื่องสูบน้ำหอยโข่ง ภายใต้แบรนด์ Pioneer Motor (อยู่ระหว่างดำเนินการ) 2.มอเตอร์ภาคอุตสาหกรรม 3 Phase 5 HP-20HP (อยู่ระหว่างดำเนินการ) และ 3.มอเตอร์พัดลม สำหรับลูกค้าต่างประเทศเพิ่มจาก 2 รุ่น เป็น 5 รุ่น (เสร็จเรียบร้อยแล้ว)
“บริษัทฯ ยังได้ขยายกำลังการผลิต Variable Speed Motors จาก 70 ลูก เป็น 120 ลูก เพื่อรองรับตลาดในต่างประเทศ โดยในปัจจุบันได้ดำเนินการเสร็จเรียบร้อยแล้ว นอกจากนี้ยังเพิ่มกำลังผลิตมอเตอร์ปั๊มน้ำใช้ในบ้านสำหรับผู้ใช้ในประเทศ ,มอเตอร์สำหรับเครื่องปรับอากาศ มอเตอร์ BLDC HVAC MOTOR และมอเตอร์สำหรับจักรยานยนต์ไฟฟ้า ซึ่งบริษัทฯ ได้มุ่งศึกษาและพัฒนาร่วมกับ สำนักงานพัฒนาวิทยาศาสตร์และเทคโนโลยีแห่งชาติ (สวทช.) ” นายวสันต์ กล่าว    
ทั้งนี้ในปี 2564 บริษัทฯ ใช้งบลงทุนจำนวน 85 ล้านบาท เพื่อเพิ่มประสิทธิภาพและกำลังการผลิต โดยแบ่งเป็นการลงทุนในอาคาร Warehouse ใหม่ขนาดพื้นที่ 3,019 ตารางเมตร และอาคารส่วนขยายกำลังผลิตมอเตอร์ AC ด้วยงบลงทุน 21.3 ล้านบาท ลงทุนติดตั้งหลังคาโซลาร์เซลล์ เพิ่มเติมอาคาร BLDC ด้วยงบลงทุน 8.3 ล้านบาท
รวมไปถึงลงทุนหุ่นยนต์ Automation 3 ตัวและเครื่องจักรเพื่อเพิ่มประสิทธิภาพในการผลิต 1 เครื่อง ซึ่งประกอบด้วย โรบอทหยิบชิ้นงานแผนกฝา 2 ตัว,โรบอทหยิบชิ้นงานแผนกแกน 1 ตัว และเครื่องฉีด Rotor Auto 1 เครื่อง ลงทุนเครื่องจักรเพิ่มเติมในส่วนของมอเตอร์ AC ได้แก่เครื่อง CNC กลึงแกนพร้อมเจียร์,เครื่องฉีดแนวตั้งและกลึงแกน auto ส่วนในปี 2565 ใช้งบลงทุน 45 ล้านบาท สำหรับซื้อเครื่องจักร Vanish machine,coil test และ cnc machine